
ŠAKIŲ RAJONO SAVIVALDYBĖS TARYBA

SPRENDIMAS

DĖL MELIORACIJOS SISTEMŲ NAUDOTOJŲ ASOCIACIJOS ,,GRITARAS” INVESTICINIO PROJEKTO ŠAKIŲ RAJONO, VILKAVIŠKIO RAJONO IR KAZLŲ RŪDOS SAVIVALDYBĖSE BALTRUŠIŲ, PATAŠINĖS, BARZDŲ, BŪDOS IR BAGOTOSIOS KADASTRO VIETOVĖSE DALIES MELIORACIJOS STATINIŲ REKONSTRUKCIJOS RENGIMO IR ĮGYVENDINIMO

2010 m. lapkričio 25 d. Nr. T-370 

Šakiai


Rajono savivaldybės taryba, vadovaudamasi Lietuvos Respublikos vietos savivaldos įstatymo (Žin., 1994, Nr.55-1049; 2008, Nr.113-4290) 16 str. 2 d. 41 p., Melioracijos įstatymo (Žin., 1993, Nr.71-1326; 2004, Nr. 28-877) 7 str. 3 d., Žemės ūkio ministro 2007 m. spalio 31 d. įsakymu Nr. 3D-478 ,,Dėl Lietuvos kaimo plėtros 2007-2013 metų programos priemonės ,,Žemės ūkio ir miškininkystės plėtra ir pritaikymo infrastruktūra” veiklos srities ,,Žemės ūkio vandentvarka” įgyvendinimo taisyklių patvirtinimo” (Žin., 2007, Nr. 116-4749), n u s p r e n d ž i a:

1. Dalyvauti partnerio teisėmis rengiant ir įgyvendinant, melioracijos sistemų naudotojų asociacijos ,,GRITARAS” Šakių rajono, Vilkaviškio rajono ir Kazlų Rūdos savivaldybėse Baltrušių, Patašinės, Barzdų, Būdos ir Bagotosios kadastro vietovėse dalies melioracijos statinių rekonstrukcijos investicinį projektą.

2. Nustatyti, kad 10 procentų 1 punkte nurodyto projekto vertės ir pridėtinės vertės mokestis (PVM) bus finansuojamas iš melioracijos sistemų naudotojų asociacijos ,,GRITARAS” biudžeto.

3. Įgalioti rajono savivaldybės administracijos direktorių Juozą Puodžiukaitį Lietuvos Respublikos norminių teisės aktų nustatyta tvarka pasirašyti jungtinės veiklos sutartį tarp melioracijos sistemų naudotojų asociacijos ,,GRITARAS” ir rajono savivaldybės administracijos bei visus su projektu susijusius dokumentus.

